曼聯恥辱式入英足盃決賽 球員知衰唔敢慶祝
2024年04月22日 08:01
東網電視
更多新聞短片
海倫射入決勝12碼後,發現隊友冇上嚟慶祝。
英足盃決賽上演「曼市打吡」!周一(22日)凌晨4強大戰,曼聯喺領先3比0情況下,被英冠球隊高雲地利連追3球,最終靠互射12碼驚險晉級。表現差勁嘅曼聯「恥辱式」入決賽,射贏12碼後,一眾球員亦知衰唔敢大事慶祝,不過領隊坦哈格賽後就話唔覺得尷尬,指連續2年入決賽係偉大成就。
曼聯開賽控制戰局,成功製造連番攻門,23分鐘達洛治右路傳中,麥湯米尼近門射入;完半場前哈利馬古尼接應角球頂成2比0;換邊後形勢未變,58分鐘般奴費南迪斯起腳射門,省中敵衞改變方向彈入,曼聯贏到3球以為大局已定,點知最後20分鐘突然崩潰。
高雲地利71分鐘由艾利斯森斯無人看管下射入,8分鐘後哥林奧夏利射門省中雲比沙卡彈高笠入,氣勢如虹嘅高雲地利喺補時5分鐘博到雲比沙卡禁區內手球,夏治胡禮操刀12碼戲劇性追和3比3。加時最後一刻高雲地利再入波,但僅僅越位被VAR推翻,曼聯幸保不失得以進入互射12碼決勝。
曼聯有卡斯米路宴客,但高雲地利亦有2人射失,當海倫為曼聯射入贏5比4致勝球後,即衝到曼聯球迷區前激情慶祝,但轉身先發覺冇隊友一齊慶祝,一班曼聯球員「知衰」,只係簡單拍手掌唔敢大事慶祝。前曼聯隊長堅尼話:「我諗由球員到球迷都唔想慶祝,因為贏得好尷尬。」
曼聯將會喺決賽同曼城爭冠,領隊坦哈格賽後就堅持唔覺得尷尬:「我哋2年入咗2次決賽,呢個係一大成就!我見到球隊嘅犯錯,但錯誤係無可避免,我完全唔覺得尷尬,而係偉大嘅成就。今季有好多高低起伏,贏英足盃冠軍唔代表今季係成功,但我哋想贏冠軍,就算對手係世界最強球隊。」